Magyar Zsidó Múzeum és Levéltár
Országos Izraelita Patronage Egyesület
1 oklevél
Országos Izraelita Patronázs-Egyesület Neumann Ármin országgyűlési képviselő és több más zsidó közéleti férfiú buzgó kezdeményezésére lépett életbe 1910 elején. Tizennyolc évi fennállása óta kétezernél több pusztulásnak kitett gyermeket és fiatalkorút gondozott az egyesület és arra törekedett, hogy pártfogoltjait a családi otthon védelmében részesítse. Közel ötszáz gyermeket hozzátartozóik otthonában segélyezett. Az otthon nélkül szűkölködő gyermekeket, úgyszintén olyan fiatalkorúakat, akik erkölcsi fejlődésükre nézve veszélyes környezetben nevelődnek, tisztes polgári családok gondozására bízza és értük számottevő összegű tartásdíjat fizet. Az állami gyermekvédelem kötelékébe tartozó zsidó gyermekeket, akik túlnyomó számban más vallású, főképpen falusi földmíves családoknál nőnek fel, hitbeli gondozásban részesíti. Népiskolai tanulmányaik elvégzése után a fiúpártfogoltjait ipari és kereskedelmi pályákon munkás polgárokká képezteti ki. A leánygyermekeket háztartási munka végzésére, vagy gyermekgondozóul családi oltalom alá helyezi. Fennállása óta kétszázötvennél több fiút és leányt sikerült így a társadalom számára megtartania. Gondoskodott az O. a zsidó hadiárvák tekintélyes számáról is és ma is figyelemmel kíséri neveltetésüket. A kommün kitöréséig két hadiárvaházat tartott fenn Monoron és Balassagyarmaton, amelyek 50-60 hadiárvának nyújtottak hajlékot. A büntető bíróságok által feltételesen elítélt, próbára bocsátott, vagy kísérlet végett kihelyezett, valamint büntetésük kitöltése után a letartóztatási intézetekből szabadult zsidó gyermekeket és fiatalkorúakat védelmébe fogadja, vallásos erkölcsi gondozásban és felügyeletben részesíti, munkaalkalomhoz juttatja és iparkodik őket tisztességes munkásokká nevelni. A javító nevelés alatt levő, úgyszintén a fiatalkorúak fogházában, vagy az állami átmeneti otthonokban gondozott fiatalkorúakat hitbeli gondozásban részesíti. Közel 200 gyermek és fiatalkorú számára a társadalom megértő tagjaiból pártfogókat, pártfogónőket jelölt ki. akik azoknak sorsát figyelemmel kísérik. Szoros kapcsolatot tart fenn más intézetekkel is.